Chyum Mungga Daw (1) - (Npawt Nhpang 12: 1-4)
Ya hti na gaw, Npawt Nhpang Laika hta na rai nga ai.
Madu gaw Abram hpe, tsun wu ai gaw: Na a buga hte na a amyu, na nwa a nta de nna pru nhtawm, ngai nang hpe madun dan na mung de sa wa su. Ngai nang hpe amyu kaba shatai na de ai: nang hpe ngai shaman ya de ai hte, na a amying hpe ngai galu kaba shangun na rai nna, shaman chyeju lu la na matu, masha ni na a amying hpe gang lang na mara ai. Nang hpe shaman ai wa hpe, ngai shaman ya na we ai; nang hpe n gawn n sawn di kau ai wa hpe, ngai dagam kau na nngai. Ga ntsa na amyu baw shagu gaw na a marang e gumring gumrat ai chyeju hkam la na mara ai, ngu nna Madu gaw Abram hpe shaga la wu ai. Dai rai nna, Abram gaw, Madu shaga wu ai hte maren, pru sa wa ai.
Ya hti ai gaw, Karai Kasang a Mungga rai nga ai.
Chyum Mungga Daw (2) - (Tomiti 1: 8-10)
Ya hti na gaw, Tomoti hpang de San Pawlu shagun dat ai Laika Lahkawng hta na rai nga ai.
Hkristu a kasa rai nga ai, ngai Pawlu gaw, ngai sha Timohti hpe ga shana dat nngai. Karai Kasang jaw ai n-gun atsam hpe kam hpa let, Kabu Gara shiga a majaw nang hkrum ang ai ru tsang ai hpe hkam sharang la u. Karai Kasang gaw, anhte a magam bungli a majaw n rai, shi yaw shada ai hte maren, shi a chyeju hte anhte hpe hkye hkrang la nna, chyoi pra ai ni tai wa lu na matu, shi anhte hpe shaga da mani ai. Dai chyeju lam, moi chyaloi nhkoi kaw nna, Hkristu Yesu hta e shi anhte hpe jaw da mani ai; rai timung, anhte a Hkye La Madu Yesu Hkristu ga ntsa e paw pru ai majaw, ya e shadan shaleng dat nu ai. Kaning rai nme law, Yesu Madu gaw, si hkrung si htan a atsam hpe jahten kau ya nna, dai Kabu Gara Shiga a marang e, asak hkrung ai lam hpe mung, htani htana nhten nbya re ai lam hpe mung, shi shadan dan nu ai.
Ya hti ai gaw, Karai Kasang a Mungga rai nga ai.
Kabu Gara Shiga - (Mahte 17:1-9)
Ya hti na gaw, Mahte a Laika hta na Kabu Gara Shiga rai nga ai.
Yesu gaw, Petru, Yaku hte shi a kanau Yawhan hpe shaga la nna, tsaw ai bum ntsa de shanhte hpe hkrai woi lung mu ai. Shaloi shanhte a man e, shi a hpraw nsam galai mat nna, shi a myiman jan zawn htoi kabrim ai hte, shi a hpun palawng hkyen zawn hpraw tu wa ai. Dai hta n-ga, Mawshe yan Elia mung, Yesu hte ga shaga nga ai hpe shanhte dan dan mu lu ma ai. Shing rai Petru gaw, Madu e, ndai yang e anhte nga nga na, gade pyaw la a hka!
Nang hkraw n yang gaw, nang e ginsum masum, na a matu langai mi, Mawshe a matu langai mi, Elia a matu langai mi, anhte gap saga, ngu nna Yesu hpe tsun wu ai. Petru gaw dai ga naw tsun nga yang, htoi tu ai summwi shanhte hpe ka-up nga ai hte, dai summwi hta na nsen ngoi pru nna, “ndai wa gaw, ngai sharawng awng ai, nye a tsawra ai Kasha rai nga ai; shi hpe madat mara nga mu” nga ai. Sape ni dai ga hpe na jang, ga de dingnyawm dagup nna, nachying hkrit gari nga ma ai. Shaloi Yesu gaw shanhte hpe sa ahtawk nna, rawt mu, hkum hkrit nga myit, ngu mu ai. Shanhte mada yu jang, Yesu hta kaga kadai hpe mung n mu lu ma ai.
Ya dai bum de nna shanhte yu hkrat wa nga yang, Yesu gaw, Masha Kasha si ai ni kaw na garai n hkrung rawt yang, ndai shingran hpe kadai hpe mung hkum tsun dan mu, ngu nna shanhte hpe hkang dat mu ai.
Ya hti ai gaw, Madu a Kabu Gara shiga rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn